༄། ། ཆོས་ཀྱི་རྒྱལ་སྲིད་སྐྱོངས་ཤིག་ཞེས་པ་གུག་ཤི་རས་པར་གདམས་པ། །  ཨོཾ་སྭསྟི། སྐྱེས་ཆེན་གང་ཞིག་ཆོས་རྣམས་མ་ལུས་པ། ། ནམ་མཁའ་ལྟ་བུར་རྣམ་པར་དག་གཟིགས་ནས། ། འཁོར་བ་སྲིད་དུ་འགྲོ་བ་མ་ལུས་རྣམས། ། སྨིན་མཛད་བླ་མ་དམ་པའི་ཞབས་པད་འདུད། ། བླ་མ་རྣམས་དང་རྒྱལ་བ་སྲས་བཅས་ཀྱིས། ། འགྲོ་བ་སྨིན་པར་མཛད་པ་ཆོས་ཀྱི་རྗེ། ། དབང་བསྐུར་ཐོབ་པའི་སྐྱེས་བུ་མཚུངས་མེད་པ། ། ཁྱེད་ལ་ཅུང་ཟད་ཞུ་དོན་འབུལ་བ་ནི། ། དུས་གསུམ་བླ་མ་རྣམས་དང་རྒྱལ་བ་ཡི། ། ཐུགས་ཀྱི་དགོངས་པ་ཚུལ་ཁྲིམས་རིན་པོ་ཆེས། ། རང་གཞན་སྨིན་པར་མཛད་པ་འགྲོ་བའི་དཔལ། ཁྱེད་ཀྱིས་ཕྱོགས་དེར་ཐུབ་པའི་བསྟན་པ་ལ། ། རྒྱལ་བ་འགྲོ་བའི་མགོན་ལྟར་མཛད་པ་མཛད། ། བསྟན་པ་གཅེས་འཛིན་ཐམས་ཅད་དགྱེས་ཤིང་དགའ། ། ཆེན་པོས་བཀུར་ཞིང་ཕུན་སུམ་ཚོགས་གྱུར་ན། ། ཁེངས་ཤིང་འགྱིང་བག་དྲེགས་པའི་ཞེ་རློམ་ཞིང་། ། ཆོས་ལ་གཅེས་འཛིན་མེད་པར་གྱུར་པ་ཡི། ། སྡིག་ཅན་མདུན་ན་འདོན་གྱི་བྲམ་ཟེ་སྤངས། ། ཆོས་ཀྱི་རྒྱལ་པོའི་བླ་མ་གྱུར་པ་ལ། ། ཁྲིམས་ལ་གཏོགས་ཞེན་མེད་པར་རྗེས་ཡི་རང་། ། ཐུབ་པ་ཆེན་པོས་རྒྱལ་བའི་སྲས་རྣམས་ཀྱི། ། ཉེས་ལྟུང་ཆེ་ཤེས་རང་གི་དགེ་བ་ལ། ། དགེ་བར་མི་ཤེས་གཞན་ནས་དགེ་བ་ཚོལ། ། ཉེས་ལྟུང་ཆེན་པོ་དེ་ལ་བཀྱོན་ཅིང་སྨད། ། འགྲོ་བའི་མགོན་པོར་ཀུན་ཏུ་མངའ་གསོལ་ཞིང་། ། ཆོས་རྒྱལ་བླ་མ་དམ་པར་གྱུར་པའི་ཚེ། ། ཡུལ་དེར་རང་གི་ཤེས་པ་མ་བཞག་ནས། ། གཟེབ་ཏུ་བཅུག་པའི་བྱ་ལྟར་འབྲོས་འདོད་ན། ། བྱམས་དང་སྙིང་རྗེ་ཞི་བའི་དཀྱིལ་འཁོར་གྱིས། ། ཡུལ་དེ་བྱིན་གྱིས་རློབ་པའི་མཐུ་མེད་པས། ། རྒྱལ་པོའི་ཡུལ་ཁམས་ཕྱོགས་རྣམས་ཉམས་པ་དང་། ། རང་ལུས་བླ་མའི་དྲུང་དུ་མ་ཐོན་པས། ། ཤ་བཙོན་ཆས་སུ་བཅུག་ལྟར་སྡུག་བསྔལ་བས། ། རང་གཞན་གཉིས་ཀ་ཕུང་བར་ཅི་ཞིག་བྱ། ། དམྱལ་བའི་གནས་སུ་གནས་པར་གྱུར་ཀྱང་ནི། ། དེ་ན་ཕན་ཅིང་གདུལ་བྱ་ཡོད་པའི་ཕྱིར། ། རྣལ་འབྱོར་པ་ལ་འགྲོ་ས་གཞན་ན་མེད། ། ཐུབ་པའི་གསུང་དང་འགལ་བར་མ་གྱུར་ན། ། བླ་མ་དཀོན་མཆོག་གསུམ་དང་མི་འབྲལ་བ། ། སྐྱེས་ཆེན་ཁྱེད་ཀྱིས་ཐུགས་ལ་བཞག་པར་ཞུ། ། བསྟན་པའི་ཁུར་འཛིན་ཆེན་པོར་མངའ་གསོལ་ན། ། རང་ཕྱོགས་འཛིན་པའི་ཕྲག་དོག་ཁེ་གྲགས་ཀྱིས། ། ངན་པ་མང་པོའི་ལས་ཀས་རྒྱགས་གྱུར་ན། ། རྒྱལ་པོའི་སྲིད་དང་བསྟན་པ་གཉིས་ཀ་འཇིག། ཐོས་བསམ་སྒོམ་པའི་ཡོན་ཏན་མཆོག་ལྡན་པ། ། བཀའ་གདམས་པ་དང་དགེ་བཤེས་སྟོན་པ་རྣམས། ། བླ་ལྷག་གཅེས་པར་འཛིན་ཅིང་ལེགས་བསྐྱང་ན། ། རྒྱལ་པོའི་སྲིད་དང་བསྟན་པ་གསལ་ཞིང་སྨན། ། ལས་ཀའམ་བཟང་པོར་གྱུར་པ་ངས་བྱས་ཤིང་། ། ངན་པ་ཐམས་ཅད་ཁོང་གིས་བྱས་འདོད་ན། ། རྒྱལ་ཁམས་ཡོངས་དང་ས་ཆེན་འདིས་མི་ཁྱག། གཞན་ལ་ཕན་ཡང་མི་ཏོ་སེམས་དཔའ་ཆེ། ། ལོག་པར་བཟུང་བའི་བདག་འཛིན་རྒྱལ་ན་ཕམ། ། ཆོས་ཀྱི་རྒྱལ་སྲིད་སྐྱོངས་ཤིག་དགེ་བའི་བཤེས། ། ཁྱོད་ཀྱི་བླ་མ་ང་འབུ་གཅིག་པུ་ཉིད། ། ཤཱཀྱའི་སྲས་ཀྱི་དགེ་སྦྱོང་རི་ཁྲོད་པ། ། སྦྱངས་སྡོམ་བརྟུལ་ཞུགས་འཛིན་པའི་དགེ་སློང་ལ། ། རྫས་དང་ཡོ་བྱད་འབུལ་བ་སྣ་ཚོགས་རྣམས། ། བདེ་སྡུག་གཏམ་གྱིས་བསྡོས་ནས་ཕུལ་གྱུར་ཀྱང་། ། ཚོགས་ཆེན་རྫོགས་པའི་བསམ་པ་མ་གཏོགས་པ། ། ངེད་རང་ཕ་སྤད་གཉིས་ལ་དགོས་པ་མེད། ། མཐོ་དམན་ཚིག་རྣམས་ཀུན་གྱིས་གཡེངས་པ་ན། ། ཐུབ་པའི་གསུང་དང་རིན་ཆེན་ཕྲེང་བ་དང་། ། བཤེས་སྤྲིང་སྐྱེས་རབས་ལ་སོགས་གསུང་རྣམས་ལས། ། སྐྱབས་གཞན་མེད་པས་ཆོས་ལ་རི་ལྟར་སྟོན། ། ཟབ་ཞི་སྤྲོས་བྲལ་འོད་གསལ་འདུས་མ་བྱས། ། ཐུབ་པས་མཆོད་པའི་བླ་མ་རིན་པོ་ཆེ། ། ཡོན་ཏན་ཕྲིན་ལས་ཀུན་དང་ལྷན་ཅིག་ཏུ། ། ཁྱེད་ཀྱི་ཐུགས་ལ་རྟག་ཏུ་བཞུགས་གྱུར་ན། ། རྟེན་གྱི་བྱེ་བྲག་སྣ་ཚོགས་ཐ་དད་པ། ། བདག་གིས་ཁྱེད་ལ་ཇི་ལྟར་བསྐུར་བར་བྱ། ། བཅུ་ཆོས་སུམ་ཆོས་དཔག་ཆོས་མངོན་ཆོས་དང་། ། ང་ཡི་ཆོས་རྣམས་མ་ལུས་ཇི་སྙེད་པ། ། སྔོན་གྱི་དུས་སུ་ཐམས་ཅད་རྫོགས་པར་བྱས། ། མངོན་རྟོགས་སྐྱེས་ཤིང་འབྲས་བུ་མཆོག་ལ་སྤྱོད། ། ཁྱེད་ལ་དམ་ཆོས་བསྐུར་རྒྱུ་བདག་ལ་མེད། ། ཐམས་ཅད་བསྣམས་པས་བདག་ཀྱང་བློ་རེ་བདེ། ། འཇིག་རྟེན་མགོན་པོ་བླ་མ་རིན་ཆེན་གྱི། ། གདུལ་བྱ་ནམ་མཁའ་མཉམ་པའི་སེམས་ཅན་རྣམས། ། སྨིན་ཅིང་གྲོལ་བར་མཛད་པའི་དབང་བསྐུར་ཞིང་། ། ཕུན་སུམ་ཚོགས་པའི་དགེ་འདུན་དབུས་ཞུགས་པས། ། ཡིག་རྟེན་བྲལ་བྲུལ་བསྐུར་བར་མ་གྱུར་པ། ། སྐྱེས་ཆེན་ཁྱོད་ཀྱིས་བཟོད་པར་མཛད་པར་ཞུ། ། གུག་ཤི་རས་པ་ལ། ། ། ། ༢༧༡༽